ГАБДУЛЛА ТУКАЙ

Китмибез!

Кара йөзләр безне булмас эшкә тәклиф иттеләр:
— Сезгә монда юк ирек, солтан җиренә кит! — диләр.
Китмибез без, безгә анда мондагыдан эш кыен: 

Мондагы ун урнына ул җирдә унбиш шпион.
Мондагы төслүктер анда һәм казаклар гаскәре; 

Камчылар — шул иске камчы, башкалык — тик фәсләре!
Анда бит бардыр хәзинәне талаучылар, шөкер; 

Ач мужиктан соң кисәкне тарткалаучы бар, шөкер!
Без җүләрме, үзебезне утка илтеп ник терик?
Бу кызу җирдән чыгып, тагын сәкарьгә ник керик?
Без күчәрбез, иң элек күчсен безем әмсарымыз,
Һәм дә кайтсын монда үткәргән  безем әгъсарымыз.
Монда тудык, монда үстек, мондадыр безнең әҗәл; 

Бәйләмеш бу җиргә безне тәңребез (гыйззе вә җәл).
Иң бөек максат безем: хөр мәмләкәт — хөр Русия! 

Тиз генә кузгалмыйбыз без, и гөруһе русияһ! *
Ап-ачык бу бер җаваптыр, сүздә түгел, басмада:
— Если лучше вам, 
Туда сами пожалте, господа! **

СҮЗЛЕК: 

* Русияһ — кара   йөз  димәктер   (фарсыча).   (Г.   Тукай   искәр​мәсе.)
** Сезгә яхшырак булса, үзегез шунда рәхим итегез, әфәнделәр.
Тәклиф итү — көчләү.
Сәкарь — тәмуг.
Әмсар — шәһәрләр.
Әгъсар — гасырлар буенча үткән еллар.
Гыйззе вә җәл — кодрәтле һәм шанлы.
